作者：吴潜
词牌/韵律：二郎神

paragraphs: 小亭徙倚，慢一步、立秋千影。
渐夕照林梢，晚风池上，缉缉轻寒嫩冷。
又是将他春僝僽，酿一种、花愁花病。
空客鬓岁迁，征衫人老，倚楼看镜。
还省。
故园多少，紫殷红凝。
窗外晓莺啼，抚墙金缕，烟柳慵眠乍醒。
挑菜踏青，趁蜂随蝶，长负清明时景。
凝伫久，蓦听棋边落子，一声声静。